b'\n_START_ARTICLE_\nProblem (revija)\n_START_PARAGRAPH_\nProblem (revija) je slovenska ugankarska revija, ki je v letu 2006 izhajala v \xc4\x8dasopisni, revijalni obliki in ki od leta 2007 dalje izhaja kot internetna revija.\n_START_SECTION_\nZgodovina izhajanja\n_START_PARAGRAPH_\nPrva \xc5\xa1tevilka slovenske ugankarske revije je iz\xc5\xa1la 30.3.2006 na 40 straneh A4 formata, deloma v barvnem tisku. Izdajatelj revije je bila Zalo\xc5\xbeba Sfinga, Vladimir Milovanovi\xc4\x87 s.p. iz Ljubljane, odgovorni urednik Branko Milovanovi\xc4\x87. Revija je izhajala kot mese\xc4\x8dnik do septembra 2006, skupaj 6 \xc5\xa1tevilk. Od \xc4\x8detrte \xc5\xa1tevilke dalje je revija izhajala na 36 straneh. Od septembra 2007 dalje revija izhaja v internetni obliki, na ugankarskem blogu Branka Milovanovi\xc4\x87a, ki jo tudi ureja. V internetni obliki izhaja na 12 straneh, v formatu A5 z mo\xc5\xbenostjo, da si jo re\xc5\xa1evalci natisnejo za re\xc5\xa1evanje. Revija je do oktobra 2009 izhajala kot mese\xc4\x8dnik in nato do maja 2013 kot dvomese\xc4\x8dnik, ko je spet za\xc4\x8dela izhajati kot mese\xc4\x8dnik. Tako je do marca 2014 iz\xc5\xa1lo skupaj 63 \xc5\xa1tevilk.\n_START_SECTION_\nAvtorji in vrsta ugank\n_START_PARAGRAPH_\nV prvih \xc5\xa1estih \xc5\xa1tevilkah revije so svoje uganke objavljali Branko Milovanovi\xc4\x87 (tudi pod psevdonimi Rok Ban, Ivan Lomovi\xc4\x87 in Vid Mi\xc5\xa1a), Vladimir Milovanovi\xc4\x87 in Georg Gider._NEWLINE_V internetni izdaji Problema s svojimi ugankami sodeluje ve\xc4\x8dje \xc5\xa1tevilo avtorjev. Poleg Branka in Vladimirja Milovanovi\xc4\x87a \xc5\xa1e Cveto Erman, Bojan Smole, Edi Klasinc, Jo\xc5\xbee Pauman, Jo\xc5\xbee Kelher, Janez Kum\xc5\xa1e, \xc5\xa0tefan Hajdinjak in \xc5\xa0tefan Markovi\xc4\x8d. V reviji objavlja tudi hrva\xc5\xa1ki ugankar Boris Nazansky. Ob\xc4\x8dasno so v Problemu objavljeni tudi prispevki kro\xc5\xbeka \xc4\x8cudoviti svet ugank na Univerzi za tretje \xc5\xbeivljenjsko obdobje v Ljubljani._NEWLINE_V reviji so prisotne vse vrste ugank znane iz slovenskega ugankarstva, predvsem razne vrste kri\xc5\xbeank, skandinavke, osmerosmerke, magi\xc4\x8dni liki ter razne oblike drobnih ugank in logi\xc4\x8dnih ugank. V vsaki \xc5\xa1tevilki \xc4\x8dasopisne izdaje je bila tudi priloga za mlade in male re\xc5\xa1evalce.\n_START_SECTION_\nSorodne revije\n_START_PARAGRAPH_\nV \xc4\x8dasopisni obliki je leta 2006 iz\xc5\xa1la tudi revija Seksi kri\xc5\xbeanke izdajatelja Sfinga, Vladimir Milovanovi\xc4\x87 s.p. in urednika Branka Milovanovi\xc4\x87a. V internetni obliki pa je v obdobju med letom 2008 in majem 2013 je kot posebna izdaja Problema iz\xc5\xa1lo 50 \xc5\xa1tevilk revije Skandi kri\xc5\xbeanke na 12 straneh A4 formata zgolj s skandinavkami. Prvih sedem \xc5\xa1tevilk revije je uredil Branko Milovanovi\xc4\x87, preostale \xc5\xa1tevilke je uredil \xc5\xa0tefan Markovi\xc4\x8d. Skandi kri\xc5\xbeanke so izhajale na istem blogu kot izhaja revija Problem in z istimi avtorji._NEWLINE_Branko Milovanovi\xc4\x87 urednikuje tudi internetno revijo Upitnik, ki izhaja v jezikovnih razli\xc4\x8dicah, ki se uporabljajo v Bosni in Heregovini. Revija izhaja kot tromese\xc4\x8dnik v enaki obliki, formatu in na istem blogu kot Problem.'